Fostul premier tehnocrat, Dacian Cioloș, reacționează, pe Facebook, după ce ministrul Sănătății, Florian Bodog, a declarat, luni, că Guvernul Cioloș "a venit pe arși, dar nu a făcut nimic pentru arși". De asemenea, Cioloș a mai subliniat că guvernarea PSD îl acuză pe fostul ministru al Sănătății, Vlad Voiculescu, că a închis secția de terapie intensivă a Spitalului de Arși".

"Da, secția de terapie intensivă a Spitalului de Arși a fost într-adevăr închisă și renovată, de data asta la cu totul alte standarde. Acesta este motivul pentru care bolnavii pot fi acum tratați in condiții decente. Ne-am concentrat anul trecut să facem lucruri, nu să vorbim. Poate că puteam fi mai înțelepți. Poate că a fost o greșeală să mizăm pe un minim de bun simț din partea oricărui politician în a respecta lucrurile bine făcute și de a continua proiectele care fac viața oamenilor mai bună sau chiar le-o salvează", a scris Cioloș.

Fostul șef al Executivului tehnocrat a prezentat o parte dintre măsurile luate de Vlad Voiculescu în cele 7 luni la Ministerul Sănătății. "După 8 luni de mandat, așteptăm să vedem măsurile luate de actualul ministru și de actualul cabinet".

"#Infrastructură

1. Secţia de arşi de la Spitalul Floreasca (cea cu barocamera şi cu echipamentul de milioane de euro care nu a fost montate timp de 3 ani deşi s-au tăiat destule panglici!) a devenit funcţională şi a fost extinsă prin înfiinţarea unui salon de tip post-critic care cuprinde 6 paturi şi 7 paturi de spitalizare continuă;

2. Secţia de ATI din cadrul Spitalului de Arşi a fost închisă şi renovată din temelii; A durat jumătate de an şi ne bucurăm că domnul Bodog a avut ce să deschidă în martie şi pacienţii pot beneficia de condiţii decente;

3. S-a încheiat construcţia unităţii pentru arşi grav (3 paturi) Casa Austria - Spitalul Judeţean de Urgenţă Timişoara; se pregăteşte etapa de dotare cu echipamente şi angajarea de personal. Trebuia să fie deja funcţională în primăvara acestui an.

#Reguli

1. Pentru prima dată au fost definite prin Ordin de Ministru serviciile medicale şi de îngrijire pentru pacienţii cu arsuri, care defineşte structura centrelor, unităţilor funcţionale şi compartimentelor pentru arşi, a modului de funcţionare şi structura personalului;

2. Reglementari stricte pentru produsele biocide (fiecare produs trebuie testat în laboratoare acreditate, atât la intrarea pe piaţă cât şi la intervale regulate după aceasta) cu ajutorul unui expert al Comisiei Europene şi al ECDC;

3. Reglementări clare (4 ordine de ministru) pentru raportarea (pentru că România, înainte de Colectiv era oficial ţara cu cele mai puţine infecţii nosocomiale din Europa!) şi controlul infecţiilor nosocomiale!

4. Regulamentul de organizare a serviciilor de paliaţie e depus în forma finală, așteaptă să fie aprobat de domnul ministru.

#Personal

1. Am crescut semnificativ veniturile medicilor care fac gărzi și pe ale întregului personalul medical (nu numai medici, ci şi asistente, infirmiere) care lucrează în secţiile/compartimentele de pacienţi cu arsuri, crescând sporul pentru personal la 100% ;

#Finanţare

1. Am creat un program de finanţare suplimentară a tratamentelor precum şi - pentru prima dată - criterii clare de alocare a fondurilor;

---

"Un Guvern care a venit pe arşi nu a făcut nimic pentru arşi", spune domnul Bodog. "Nimicul" acesta despre care vorbeşte domnul ministru Bodog a salvat deja multe vieţi.